APROBACIÓN DEFINITIVA DA ORDENANZA REGULADORA DA XESTIÓN DA BIOMASA E DISTANCIA DE PLANTACIÓNS DO CONCELLO DE MEIS
ADMINISTRACIÓN LOCAL — Municipal — Meis (Ordenanzas e Regulamentos, 24/02/2022)

O Pleno do Concello de Meis, en sesión ordinaria celebrada o día 28 de maio de 2021, adoptou, entre outros, o acordo de “Aprobación inicial da Ordenanza reguladora da xestión da biomasa e distancia de plantacións do Concello de Meis”. Transcorrido o prazo de exposición ao público (BOP nº 119 de 24 de xuño de 2021), sen presentación de reclamacións, procédese a publicar o texto da ordenanza co seguinte tenor literal: De conformidade coa potestade regulamentaria atribuída polo artigo 4.1 da Lei 7/1985 de 2 de abril reguladora do réxime local e polo artigo 6.1 da Lei 5/1997 de 22 de xullo reguladora da Administración Local de Galicia, o Concello de Meis, por medio da presente Ordenanza proponse a regulación das distancias das plantacións arbóreas e arbustivas o do seu crecemento espontáneo respecto das edificacións; e mesmo do subarbustivo nos solos cualificados como urbanos, ou de núcleo rural e urbanizable delimitado no ameto das súas competencias con motivo de garantir a seguridade, salubridade e ornato das parcelas e para previr e evitar os incendios e a súa propagación incontrolada, protexendo dos mesmos as edificacións e as infraestruturas e equipamentos sociais. De conformidade co establecido no artigo 15.1. b) do Real Decreto lexislativo 7/1205 de 30 de outubro polo que se aproba o texto Refundido da Lei do Solo e Rehabilitación urbana en relación co disposto na lei do Solo de Galicia (Lei 2/2016 de 10 de febreiro) e do seu regulamento de desenrolo contido no Decreto 143/2016 do 22 de setembro, os propietarios de terreos teñen a obriga de mantelos en condicións de seguridade, salubridade e ornato público, ademais de ter o deber de conservar e manter o solo natural e a masa vexetal nas condicións precisas que eviten os incendios. Asemade esta ordenanza resulta de aplicación no marco do disposto na Lei 7/2012 de 28 de xuño de Montes de Galicia; e da Lei 3/2007 de 9 de abril de Preve4nción e Defensa contra os incendios forestais de Galicia. Esta Ordenanza, que ten natureza de Ordenanza non fiscal, ten por finalidade establecer as condicións para executar a limpeza, fixacións das distancias para plantacións e xestión integral da biomasa nos terreos clasificados coma urbanos, de núcleo rural (incluíndo as súas áreas de expansión) e urbanizables no termo municipal de Meis. A presente Ordenanza é de obrigado cumprimento para as persoas, físicas e xurídicas conforme ao definido no artigo 4, que teñan os seus terreos ou parcelas e solares dentro do termo municipal de Meis, nos solos definidos no artigo anterior.1. Os efectos da presente Ordenanza, enténdese coma persoas responsables as persoas titulares dos terreos ou parcelas sitas nos solos de aplicación da presente Ordenanza ou, no seu caso, ós titulares dun dereito de aproveitamento sobre os terreos situados en núcleo urbano, solo de núcleo rural(incluíndo as súas áreas de expansión) ou solo urbanizable; así coma as administracións, as entidades ou sociedades que teñan encomendada as competencias sobre a xestión, ou cedida esta en virtude dalgunha das formas previstas legalmente, das vías de comunicación.2. Cando os interesados sexan descoñecidos ou se ignore o lugar de notificación, a notificación farase directamente no BOE outorgando o mesmo prazo de 15 días hábiles recollido no artigo 14 da presente Ordenanza. Transcorrido este prazo dende o concello ditarase unha orde de execución subsidiaria que se publicará no BOE e procederase a executar as labores de xestión da biomasa por parte do concello.3. No caso de que intentada a notificación as persoas que aparezan coma responsables segundo o primeiro parágrafo deste artigo, a mesma non se puidese practicar, realizarase unha publicación no BOE e se continuará a tramitación conforme o artigo 14 da presente Ordenanza, publicando tódalas notificacións que non se poidan efectuar.1. Os efectos da presente Ordenanza, terán a consideración de Solo urbano; Solo de Núcleo Rural (incluíndo as súas áreas de expansión) ou Solo urbanizable: os terreos que a normativa urbanística municipal así os houbese definido e houbese clasificado consonte a norma autonómica urbanística de aplicación 2. Xestión da Biomasa: Enténdese por xestión da biomasa a creación e mantemento da descontinuidade horizontal e vertical da carga combustible a través do control e eliminación parcial ou total da biomasa vexetal empregando as técnicas máis axeitadas en cada caso e coa intensidade e frecuencia que sexa necesario para o efectivo cumprimento do disposto nesta ordenanza.3. Repoboación forestal: Introdución de especies forestais nun terreo mediante sementeira ou plantación. Inclúe a forestación ou reforestación. A forestación é a repoboación, mediante semente ou plantación, dun terreo que estaba dedicado a outros usos non forestais. A reforestación refirese a reintrodución de especies forestais, por medio de semente ou plantación, en terreos que xa estiveron poboados forestalmente e que na actualidade quedaron rasos por mor de cortas, incendios, pragas, vendavais ou calquera outro motivo.4. Pendellos: Edificacións destinadas á garda de apeiros agrícolas ou forestais; ou os destinados á garda de vehículos a motor cando non estean adosados a unha edificación con uso residencial ou formen parte dela. As persoas responsables de conformidade co artigo 4 da presente Ordenanza terán a obriga de xestionar a biomasa das fincas, parcelas ou solares incluídas en solo urbano, solo de núcleo rural (incluíndo as súas áreas de expansión) ou solo urbanizable; así como mantelos en condicións de seguridade, salubridade, ornato público e aqueloutras que eviten a propagación dos incendios, antes do 31 de maio de cada ano; debendo manter as parcelas coa biomasa xestionada de conformidade con este Capítulo II durante todo o período estival.1. Dentro das categorías de solo obxecto da presente ordenanza se permitirá a plantación de especies froiteiras, así como das frondosas caducifolias e outras árbores recollidas no ANEXO I da presente Ordenanza sempre que as distancias entre os pés plantados sexa de, polo menos, 10 metros e se cumpran as distancias establecidas nos apartados seguintes do presente artigo.2. As distancias os paramentos das edificacións con uso residencial deberá ser de, polo menos, 20 metros. A distancia os paramentos doutras edificacións que non teñan uso residencial, como pendellos, galiñeiros, etc, será de 5 metros. Estas distancias serán medidas dende os pés das árbores ós paramentos exteriores das diferentes edificacións.3. Ademais a distancia ao linde das parcelas colindantes debe ser de, como mínimo 2 metros medidos dende os pés das árbores ata o peche colindante.4. As ramas das árbores permitidas non poderán achegarse a menos de 15 metros das edificacións con uso residencial existentes na contorna nin a menos de 2 metros das demais edificacións que non teñan uso residencial. Estas distancias mediranse dende as ramas máis próximas ata o paramento exterior de dita edificación.5. Excepcionalmente poderán permitirse, a distancia inferior da regulada respecto dos paramentos das edificacións, aquelas especies recollidas no ANEXO I da presente Ordenanza cando se traten de pes illados que non supoñan una carga forestal horizontal nin aumenten o risco de incendios, en todo caso, estas árbores illadas non poderán superar o número de tres e deberán manterse podadas coas súas copa tanxentes.6. As distancias reguladas neste artigo non serán de aplicación en parques e xardíns municipais, nin a árbores singulares ou aqueloutras que cumpran funcións ornamentais ou a aqueles que se atopen illados, sempre que non se atopen no ANEXO II da presente Ordenanza, e non supoñen un mínimo risco para a propagación de incendios descontrolados.7. En todo caso, os pés das árbores permitidas deberán manter unha distancia mínima de 2 metros respecto do dominio público viario ou das conducións municipais de abastecemento de augas ou da redes municipais de evacuación de residuais, sen que as ramas poidan invadir o seu voo.1. Quedan prohibidas as repoboacións forestais nos solos obxecto da presente Ordenanza das especies recollidas no Anexo II da presente Ordenanza.2. Quedan prohibidas as repoboacións forestais de calquera especie nas distancias establecidas no artigo 7 da presente Ordenanza.3. Quedan prohibidas as repoboacións arbustivas de calquera especie nas distancias establecidas no artigo 9 da presente Ordenanza. Este artigo regula as distancias que deberán observar os elementos arbustivos a viais públicos (incluídos camiños e pistas), fronte ós que deberán respectar unha distancia de 5 metros medidos dende o eixo do vial público e 2 metros medidos dende o borde dos ditos viais. Asemade en canto a conducións municipais de auga ou a redes de evacuación de residuais (saneamento) os arbustos deberán manter unha distancia mínima de 5 metros. Respecto dos elementos construtivos accesorios e vinculados tanto ás conducións municipais da auga, coma depósitos etc; coma os vinculados á rede de evacuación de residuais, como as EDARES etc, que se atopen nos solos obxecto da presente Ordenanza, as distancias que deberán observar os elementos arbustivos será de, como mínimo, 5 metros. Nos terreos obxecto da presente Ordenanza deberá procederse á roza e eliminación do estrato herbáceo e arbustivo (incluíndo xestas, silvas ou zarzas, breixos, codesos, carqueixas, toxos, etc) sempre que supoña un risco para a propagación dos incendios incontrolados de vexetación.1. Os cerramentos de parcelas poden ir extradorsados ou directamente construídos con sebes vivas ou uz, na súa totalidade ou parcialmente; para o que se empregará calquera das especies convencionalmente utilizadas para estes menesteres. Estes arbustos plantaranse a unha distancia mínima de medio metro (0,50 m) do lindeiro.2. A persoa titular da parcela na que se planten a sebe ou uz, ten a obriga, a súa costa e cunha periodicidade polo menos anual, de podala na súa totalidade e deixala á mesma altura que o peche da parcela, esta altura será a establecida no Plan Xeral de Ordenación Municipal (PXOM) de Meis. Esta altura máxima permitida será medida dende a rasante interior da parcela.3. A sebe, uz ou plantación deberá manterse sempre podada en horizontal para que non invada nin a vía pública nin a parcela veciña lindeira.1. Para proceder a executar a corta das especies que incumpran a presente ordenanza, ben sexa por estar prohibidas ou ben por non respectar as distancias establecidas deberá presentarse polos interesados ou os seus representantes, unha Declaración Responsable segundo o modelo recollido no ANEXO III da presente ordenanza, axuntando os documentos que nela se especifican.2. As persoas responsables segundo a definición recollida no artigo 4 da Ordenanza ou as empresas madeireiras que estes contraten para executar as cortas deberán, ben dispoñer dun seguro de responsabilidade civil, que cubra os posibles accidentes laborais así coma os posibles danos que se poidan producir nos viais públicos ou noutro tipo de bens sobre dos que a administración local teña competencia ou ben sexa titular. No caso de que non dispoñan de tal seguro de responsabilidade civil, ou este no cubra os posibles danos que se poidan irrogar ó dominio público municipal, os particulares ou os madeireiros contratados deberán depositar unha fianza en metálico ou aval bancario a favor do Concello co obxecto de responder dos posibles danos non reparados voluntariamente. Para os efectos desta fianza (que deberá ser acreditada coa presentación da declaración responsable) establécense as seguintes contías: 3. As persoas responsables segundo a definición recollida no artigo 4 da Ordenanza ou as empresas madeireiras que estes contraten para executar as cortas deberán limpar os residuos e restos da corta de madeira de xeito que as pistas, camiños e espazos públicos queden en todo momento no mesmo estado de limpeza e conservación que tiñan antes da operación de corta e saca de madeira. Esta obriga de manter os espazos públicos limpos deberá realizarse tódolos días ao final da xornada. Así mesmo, as persoas referidas no parágrafo precedente están obrigados a sinalar as vías situadas nas zonas de extracción e depósito de madeira, conforme a normativa vixente en materia de tráfico, circulación e seguridade viaria.4. As persoas responsables segundo a definición recollida no artigo 4 da Ordenanza ou as empresas madeireiras que estes contraten para executar as cortas e que consten identificadas na declaración responsable presentada no Concello, deberán derrubar ou retirar repoñendo ao seu estado anterior as ramplas abertas para facilitar o acceso ao terreo ou monte, co obxecto de que, se chove, a auga e a terra arrastradas non inunden ou causen danos nas pistas, estradas ou camiños municipais nin nas parcelas colindantes.